पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली। अखिल भारतीय आयुर्विज्ञान संस्थान (एम्स) के द्वितीय वर्ष के एक छात्र ने अपने हॉस्टल में पंखे से लटक कर जान दे दी। इस घटना के बाद एम्स प्रशासन में हड़कंप मच गया। मृत छात्र का नाम हिमांशु कटारिया था। वह मूल रूप से राजस्थान के बांसवाड़ा जिले का रहने वाला था और एम्स से एमबीबीएस कर रहा था। उसने कोटा से 12वीं की पढ़ाई पूरी की थी। सूचना पर पहुंची पुलिस ने हिमांशु के शव को अपने कब्जे में लेकर पोस्टमार्टम के लिए एम्स भेज दिया।
मामले की जांच कर रहे पुलिस अधिकारियों के अनुसार मौके से एक सुसाइड नोट मिला है जिसमें उसने लिखा है कि वह अपने दिमागी दौरे की बीमारी से परेशान होकर यह कदम उठा रहा है। वह पिछले कुछ दिनों से डिप्रेशन में चल रहा था। वह फेसबुक पर भी नकारात्मक बातें लिख रहा था। पुलिस अधिकारियों ने बताया कि हिमांशु एम्स के होस्टल संख्या 3 के एक कमरे में रहता था।
पुलिसकर्मियों के अनुसार दरवाजा अंदर से बंद था और उसकी लाश पंखे से जमीन पर झूल रही थी। पुलिस ने मामला दर्ज कर हिमांशु के परिवार वालों को घटना की सूचना दे दी है। पुलिस हॉस्टल के वार्डन व हिमांशु के दोस्तों से पूछताछ कर रही है। दोस्तों से पता चला है कि हिमांशु रंगमंच का एक अच्छा कलाकार भी था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn